Ġunju 9, 2020 Fl-ewwel reazzjoni dwar il-pjan għar-riġenerazzjoni tal-ekonomija, il-UĦM Voice of the Workers qalet li l-Gvern ħaseb iżjed fin-negozji u naqas milli fil-ħaddiema u l-familji tagħhom. Fi stqarrija l-Kap Eżekuttiv tal-UĦM Voice of the Workers qal li l-wegħda li għamel il-Kunsill Malti għall-Iżvilupp Ekonomiku u Soċjali (MCESD) biex jitħallsu l-€400 min-naħa ta' min iħaddem għandha tiġi onorata. Qal li sfortunatament hawn ħafna ħaddiema li ma rċevewx l-€400 għax min iħaddimhom ġew skużati. Il-UĦM Voice of the Workers qed tisħaq li l-ħaddiema m'għandhomx ibatu milli jirċievu l-€400. Żied jgħid li l-fatt li dan il-pjan għar-riġenerazzjoni tal-ekonomija qed jagħti spinta 'l quddiem lill-ekonomija, wieħed irid jara li l-allowances lill-ħaddiema ma jkomplux jitnaqqru. Qal li din il-union ukoll qed tistenna li t-take-home-pay tiġi lura għan-normal. Il-UĦM Voice of the Workers esprimiet diżżappunt li l-frontliners ma ngħatawx kumpens mixtieq u li kien mistenni għalihom. Qalet li dawn kienu ħaddiema li kienu fuq quddiem fil-battalja tal-COVID-19. Min-naħa l-oħra, il-UĦM Voice of the Workers laqgħet b'mod pożittiv il-vouchers li ngħataw lill-familji, partikularment dawk li għandhom ulied 'il fuq minn 16-il sena. Imma l-UĦM kienet qed tistenna li dawk il-familji li għandhom tfal taħt is-16-il sena jibbenefikaw ukoll. Il-UĦM innotat it-tnaqqis fil-kont tad-dawl għall-ħwienet, inċentiv pożittiv li din il-union iżda kienet qed tistenna li jkun indirizzat ukoll lejn il-ħaddiema għax f'dan il-perijodu, ħafna ħaddiema ħadmu mid-dar u l-konsum tad-dawl u tal-ilma żdied u mhux naqas.